CELEX: 32019D1005
Language: bg
Date: 2019-06-19 00:00:00
Title: Решение за изпълнение (EC) 2019/1005 на Комисията от 19 юни 2019 година за определяне на временното спиране на прилагането на преференциалното мито за нецелесъобразно по отношение на вноса на банани с произход от Никарагуа

20.6.2019   
               
               
                  BG
               
               
                  Официален вестник на Европейския съюз
               
               
                  L 163/101
               
            
         РЕШЕНИЕ ЗА ИЗПЪЛНЕНИЕ (EC) 2019/1005 НА КОМИСИЯТА
         от 19 юни 2019 година
         за определяне на временното спиране на прилагането на преференциалното мито за нецелесъобразно по отношение на вноса на банани с произход от Никарагуа
         ЕВРОПЕЙСКАТА КОМИСИЯ,
         като взе предвид Договора за Европейския съюз и Договора за функционирането на Европейския съюз,
         като взе предвид Регламент (ЕС) № 20/2013 на Европейския парламент и на Съвета от 15 януари 2013 г. за прилагане на двустранната защитна клауза и механизма за стабилизиране по отношение на бананите от Споразумението за асоцииране между Европейския съюз и неговите държави членки, от една страна, и Централна Америка, от друга страна (1), и по-специално член 15, параграф 2 от него,
         като има предвид, че:
         
                     (1)
                  
                  
                     Със Споразумението за асоцииране между Европейския съюз и неговите държави членки, от една страна, и Централна Америка, от друга страна (2) („Споразумението“), бе въведен механизъм за стабилизиране по отношение на бананите, който започна да се прилага временно за държавите от Централна Америка през 2013 г., а конкретно за Никарагуа — на 1 август 2013 г.
                  
               
                     (2)
                  
                  
                     Във въведения с Регламент (ЕС) № 20/2013 механизъм за стабилизиране по отношение на бананите се предвижда, че след достигане на определен критичен обем на вноса на пресни банани (позиция 0803 90 10 от Комбинираната номенклатура на Европейския съюз от 1 януари 2012 г.) от някоя от засегнатите държави Комисията приема акт за изпълнение, с който може временно да спре да прилага преференциалното мито по отношение на вноса на пресни банани от съответната държава или да констатира, че подобно спиране е нецелесъобразно.
                  
               
                     (3)
                  
                  
                     На 25 март 2019 г. вносът в Съюза на пресни банани с произход от Никарагуа надхвърли определения критичен обем на вноса в размер на 14 500 тона, посочен в приложението към Регламент (ЕС) № 20/2013.
                  
               
                     (4)
                  
                  
                     Съгласно член 15, параграф 3 от Регламент (ЕС) № 20/2013 Комисията разгледа въздействието на този внос върху състоянието на пазара на банани в Съюза, за да реши дали прилагането на преференциалното мито следва да бъде временно спряно. Комисията проучи въздействието на посочения внос върху равнището на цените в Съюза, развитието на вноса от други източници и общата стабилност на пазара на пресни банани в Съюза.
                  
               
                     (5)
                  
                  
                     Към момента на надхвърляне на определения за 2019 г. критичен обем вносът на пресни банани от Никарагуа е съставлявал 1,5 % от вноса в Съюза на пресни банани, обхванат от механизма за стабилизиране по отношение на бананите.
                  
               
                     (6)
                  
                  
                     Същевременно вносът от големи държави износителки, с които Съюзът също е сключил споразумение за свободна търговия, а именно Колумбия, Еквадор и Коста Рика, възлиза съответно на 14,4 %, 19,3 % и 16,9 % от определените за тях критични обеми на вноса. „Неизползваните“ в рамките на механизма за стабилизиране количества, които възлизат на около 5 млн. тона, към 25 март 2019 г. значително надхвърлят общия обем на вноса от Никарагуа, който възлиза на 15 600 тона.
                  
               
                     (7)
                  
                  
                     Средната цена на вноса от Никарагуа през първите 2 месеца на 2019 г. е била 572 EUR/тон, или с 16 % по-ниска от средната цена на останалия внос на пресни банани в Съюза — 648 EUR/тон. През 2018 г. средната цена на вноса на банани от Никарагуа е била с 26 % по-ниска от средната цена на останалия внос на пресни банани в Съюза.
                  
               
                     (8)
                  
                  
                     Следователно, въпреки че през януари и февруари 2019 г. средната цена на едро на банани с всякакъв произход е била с 8,3 % по-ниска от съответната цена през януари и февруари 2018 г., а именно — 944 EUR/тон през януари и февруари 2019 г. в сравнение с 1 029 EUR/тон през януари и февруари 2018 г., средната цена на едро на произведените в Съюза банани през януари и февруари 2019 г. е била със 7,7 % по-висока, отколкото през януари и февруари 2018 г., а именно — 1 086 EUR/тон през първия период в сравнение с 1 008 EUR/тон през втория период.
                  
               
                     (9)
                  
                  
                     Тъй като вносът на банани от Никарагуа е малък по обем, той не е оказал влияние върху пазарната цена на бананите в Съюза. Поради това няма данни за смущения в стабилността на пазара на Съюза, предизвикани от вноса на пресни банани от Никарагуа, надвишаващ определения годишен критичен обем на вноса, нито за оказано съществено въздействие от него върху състоянието на производителите от Съюза.
                  
               
                     (10)
                  
                  
                     Освен това към март 2019 г. не е установена опасност от сериозно влошаване на пазара на Съюза, нито от сериозно влошаване на икономическото състояние на най-отдалечените региони на Съюза.
                  
               
                     (11)
                  
                  
                     Поради това спирането на прилагането на преференциалното мито по отношение на вноса на банани с произход от Никарагуа не се счита за целесъобразно на настоящия етап.
                  
               
                     (12)
                  
                  
                     Следва да се припомни, че през 2018 г. вносът от Никарагуа е надхвърлил годишния критичен обем на вноса на 10 април и до края на същата година е достигнал равнище от 81 000 тона. Комисията обаче заключи в своя последващ анализ, че нито този внос, нито друг внос от държави, по отношение на които се прилага механизмът за стабилизиране, е причинил смущения на пазара на Съюза.
                  
               
                     (13)
                  
                  
                     Предвид обстоятелството, че годишният критичен обем бе надхвърлен още през март, Комисията ще продължи своя мониторинг в тази връзка въпреки ниския на този етап общ обем на вноса от Никарагуа на пазара в Съюза, като при необходимост може да приеме мерки на последващ етап.
                  
               
                     (14)
                  
                  
                     Съгласно член 14, параграф 4 от Регламент (ЕС) № 20/2013 настоящото решение следва да влезе в сила по спешност,
                  
               ПРИЕ НАСТОЯЩОТО РЕШЕНИЕ:
         
            Член 1
            Временното спиране на прилагането на преференциалното мито по отношение на вноса на пресни банани с произход от Никарагуа, класирани в позиция 0803 90 10 от Комбинираната номенклатура на Европейския съюз, e нецелесъобразно.
         
         
            Член 2
            Настоящото решение влиза в сила в деня на публикуването му в Официален вестник на Европейския съюз.
         
         
            Съставено в Брюксел на 19 юни 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 17, 19.1.2013 г., стр. 13.
         
            (2)  ОВ L 346, 15.12.2012 г., стр. 3.